मोनबो दुगानाय गोयि, लुबैनैय गैयि, दोहोन दौलदनि बागै गोसो बोबथाब गैयि राव-थुनलाइ आरो हारिमु बिदैल’ सिबिनाय सुकुमार बसुमतारीया गल गलीया, गोमसार गारांजों आरो गावखौनो बावगारनाय हालेले मिनिनायजों मुलुगखौनो जै खालामनो नायगिरदोंमोन। गुवार गोसो-गोरबोगोनां सुकुमार बसुमतारीया गासै हारि, हारिसा, राव धोरोमनि बयनिबो गोसो-गोरबोनि असेमोन। बरमा ओनसोलावनो गोदो सम-सम समाज बेरेखा सानग्राफोरा बर’-अबर’ बाहागो खालामना फोलेरारि दांगा-हांगामा लगायनायनि हेंथायै गासै फोलेरनि सुबुंखौनो खौसे खालामना सुकुमार बसुमतारीया गसंथेदोंमोन आरो बयखौबो बिदा-फंबाय बादि अनज्लायनाय, बुजिलायनाय, हेफाजाब होलायनायनि गेजेरजों सुबुं समाजखौ जौगाखांहोनो बिथाङा सिगांबोदोंमोन। बिथांनि बादि सुबुं मोजां मोनग्रा बयनिबो हारिनि गाहाम अनसायग्रा सुबुंनि थाखायनो बर’मा ओनसोलाव बायदि हारि, हारिसा, राव धोरोम आरो हारिमुनि मानसिफोरनि गेजेराव गोजोन थासारियाव अराय गोसारनानै दं बुंजायो।